Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 751/12/8806	Košice, 13.11.2012
EEČ : 2-65-272-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v dobe od 10. 03. 2011 až doposiaľ neprispieval na výživu svojich detí XXXXX a Sáry Novákovej aj napriek tomu, že mu táto povinnosť vyplýva z rozsudku Okresného súdu XXXXX sp. zn. 14C/233/2010 zo dňa 17. 03. 2011, a to sumou rovnajúcou sa 30 % životného minima na nezaopatrené dieťa mesačne čím mu takto vznikol dlh na výživnom vo výške 937,- €, 

lebo nie je tento skutok trestným činom a nie je dôvod na postúpenie veci
Odôvodnenie:
Uznesením vyšetrovateľa OR PZ, Odbor kriminálnej polície Košice - okolie sp. zn. ČVS: ORP-481/OVK-KS-2012 zo dňa 27. 09. 2012 bolo vznesené obvinenie obv. XXXXX pre prečin zanedbania povinnej výživy podľa § 207 ods. 1, 3 písm. b/ Tr. zákona,  na tom skutkovom základe, že  

v dobe od 10. 03. 2011 až doposiaľ neprispieval na výživu svojich detí XXXXX a Sáry Novákovej aj napriek tomu, že mu táto povinnosť vyplýva z rozsudku Okresného súdu XXXXX sp. zn. 14C/233/2010 zo dňa 17. 03. 2011, a to sumou rovnajúcou sa 30 % životného minima na nezaopatrené dieťa mesačne čím mu takto vznikol dlh na výživnom vo výške 937,- €.

V priebehu vyšetrovania bol  vypočutý obv. XXXXX, ktorý uviedol,     že vie o tom, že je povinný platiť výživné na svoje deti, pričom  neuhradil ani jednu splátku, pretože od 28. 07. 2011 do 14. 06. 2012 bol vo výkone trestu odňatia slobody. Nahlásil vyživovaciu povinnosť, pričom podotkol, že pred výkonom trestu bol evidovaný na úrade práce a poberal príspevok vo výške 125 €. V súčasnosti nie je zamestnaný, nepoberá žiadny príspevok a čaká na rozhodnutie o výške dávky v hmotnej núdzi.  Spolu s matkou býva v rodinnom dome, ktorá je jeho majiteľkou. 

Svedkyňa XXXXX uviedla, že so svojimi deťmi XXXXX a dcérou Sárou Novákovou, ktorých otcom je XXXXX, žije v spoločnej domácnosti. XXXXX súdu XXXXX mal obvinený prispievať na výživu detí vo výške 30 % zo sumy životného minima. Podotkla, že obvinený vôbec nezačal plniť vyživovaciu povinnosť ani voči jednému z detí a podľa jej výpočtov dlhuje na výživnom 937 €. 

Z rozsudku Okresného súdu XXXXX sp. zn. 14C/233/2010 vyplýva,             že obvinený XXXXX je povinný prispievať na svoje deti sumou rovnajúcou sa 30% zo sumy životného minima na každé z nich. Deti boli zverené do starostlivosti XXXXX. 

Zo správy z ÚPSVaR XXXXX vyplýva, že menovaný je vedený v evidencii uchádzačov o zamestnanie od 07. 08. 2012. Evidencia naďalej trvá a menovaný sa chodí pravidelne hlásiť. Jeho predchádzajúca evidencia bola od 26. 01. 2010 do 22. 07. 2011, pričom od 28. 07. 2011 bol vo výkone trestu odňatia slobody. 

Zo správy o povesti z Ústavu na výkon väzby v Košiciach je zrejmé, že XXXXX bol zaradený do práce od 17. 10. 2011 do 09. 01. 2012 a od 12. 01. 2012 do 14. 06. 2012, kedy bol z výkonu trestu podmienečne prepustený, pričom pri nástupe do výkonu trestu nahlásil vyživovaciu povinnosť voči maloletým deťom. 

V priebehu vyšetrovania bolo zistené, že obvinený objektívne nemohol plniť vyživovaciu povinnosť  nakoľko jeho finančná situácia mu to neumožňovala, pričom splnil všetky zákonné podmienky, ktoré túto jeho objektívnu podmienku spĺňali, to znamená, že bol riadne evidovaný na úrade práce, sociálnych vecí a rodiny a pri nástupe do výkonu trestu odňatia slobody riadne nahlásil vyživovaciu povinnosť voči maloletým deťom. Po prepustení z výkonu je opätovne riadne evidovaný, ako uchádzač, ktorý si hľadá zamestnanie. 

Podľa § 215 ods. 1 písm. b/ Trestného poriadku prokurátor zastaví trestné stíhanie, pretože nie je tento skutok trestným činom a nie je dôvod na postúpenie veci. 

	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho doručenia prostredníctvom tunajšej prokuratúry na Krajskú prokuratúru v Košiciach.
Sťažnosť má odkladný účinok.

JUDr. Alexander Chomča
prokurátor